**РЕПУБЛИКА СРБИЈА**

**Град Београд**

**Градска општина Чукарица**

**Управа градске општине**

**Одељење за буџет и финансије**

**II /02 број: 401-5/2023-21**

**30. март 2023. године**

**Шумадијски трг бр. 2**

На основу члана 16. став 2. Закона о буџетском систему („Сл. гласник РС“, бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/2021, 118/2021 – др. закон и 138/2022), начелник Oдељења за буџет и финансије градске општине Чукарица, доноси

**ПЛАН ПОСТУПНОГ УВОЂЕЊА РОДНО ОДГОВОРНОГ БУЏЕТИРАЊА У ПОСТУПАК ПРИПРЕМЕ И ДОНОШЕЊА БУЏЕТА**

**ГРАДСКЕ ОПШТИНЕ ЧУКАРИЦА ЗА 2024. ГОДИНУ**

Родно одговорно буџетирање представља увођење принципа родне равноправности у буџетски процес што подразумева родну анализу буџета и реструктурирање прихода и расхода са циљем унапређења родне равноправности. Градска општина Чукарица посвећена је континуираном подизању квалитета управљања јавним финансијама које ефективно одговарају на потребе локалне заједнице. Увођењем принципа родне равноправности у буџетски процес наставља се са унапређењем програмског модела буџета. Родно одговорно буџетирање доприноси побољшању ефективности и транспарентности буџета и омогућава бољи увид у користи које жене и мушкарци имају од буџетских средстава.

Имајући у виду да је у циклусу израде буџета за 2023. годину, родно одговорно буџетирање предвиђено у оквиру Програма 9 – Основно образовање и васпитање, Програма 11 – Социјална и дечја заштита, Програма 12 – Здравствена заштита, Програма 13 – Развој културе и информисања, Програма 14 – Развој спорта и омладине и Програма 16 – Политички систем локалне самоуправе, код корисника Одељења за друштвене делатности и привреду, Локалног савета за родну равноправност и индиректних корисника КЦ „Чукарица“ и Спортска организација Чукарица, програмске информације које су садржале родну перспективу ажурирају се и у циклусу израде буџета за 2024. годину, а предвиђају се и додатни родно одговорни циљеви (и припадајући индикатори) у оквиру Програма 4 – Развој туризма, Програма 5 – Пољопривреда и рурални развој, Програма 8 – Предшколско васпитање и образовање, Програма 15 – Опште услуге локалне самоуправе.

 1. Увођење родно одговорног буџетирања у поступку припреме и доношења буџета за 2024. годину, утврђује се према Плану приказаном следећом табелом:

|  |  |  |
| --- | --- | --- |
| **Редни****број** | **НАЗИВ БУЏЕТСКОГ КОРИСНИКА** | **НАЗИВ ПРОГРАМА****(број и назив програма у складу са униформном прогр. структуром буџета ЈЛС)** |
| 1. | Управа ГО Чукарица – индиректни корисник Туристичка организација Чукарица | Програм 4 – Развој туризма |
| 2. | Управа ГО Чукарица – Одељење за друштвене делатности и привреду | Програм 5 – Пољопривреда и рурални развој |
| 3. | Управа ГО Чукарица – Одељење за друштвене делатности и привреду | Програм 8 – Предшколско васпитање и образовање |
| 4. | Управа ГО Чукарица – Одељење за друштвене делатности и привреду | Програм 9 – Основно образовање и васпитање |
| 5. | Управа ГО Чукарица – Одељење за друштвене делатности и привреду | Програм 11 – Социјална и дечја заштита |
| 6. | Управа ГО Чукарица – Одељење за друштвене делатности и привреду | Програм 12 – Здравствена заштита |
| 7. | Управа ГО Чукарица – индиректни корисник Културни центар „Чукарица“ | Програм 13 – Развој културе и информисања |
| 8. | Управа ГО Чукарица – Одељење за друштвене делатности и привреду и индиректни корисник Спортска организација Чукарица | Програм 14 – Развој спорта и омладине |
| 9. | Управа ГО Чукарица | Програм 15 – Опште услуге локалне самоуправе |
| 10. | Управа ГО Чукарица – Локални савет за родну равноправност | Програм 16 – Политички систем локалне самоуправе |

На основу родне анализе наведени корисник буџетских средстава треба да формулише најмање један родно одговорни циљ у оквиру програма из тачке 1. овог плана за које је одговоран, као и у оквиру програмских активности и/или пројекта које спроводи. Корисник буџетских средстава треба да формулише за постављене циљеве одговарајуће индикаторе који адекватно мере допринос циља унапређењу равноправности између жена и мушкараца, тако да сви индикатори који се односе на лица буду разврстани по полу.

У постављању циљева и примени програма, односно програмских активности и/или пројекта корисник буџетских средстава користи релевантне националне и локалне стратегије и анализе за родну равноправност као што је Национална стратегија за родну равноправност са припадајућим Акционим планом.

 2. Послове координације активности у области техничке и стручне подршке увођењу родно одговорног буџетирања спровешће **Кординаторка за родну равноправност** и **Одељење за буџет и финансије градске општине,** у сарадњи са релевантним институцијама надлежним за унапређење родне равноправности.

 3. Сви буџетски корисници подстичу се да у поступку израде програмског буџета кроз програме, програмске активности и пројекте у оквиру својих надлежности, припремају индикаторе/показатеље који се односе на лица тако да они буду разврстани по полу.

 4. Овај план објављује се на интернет страници градске општине и доставља свим буџетским корисницима градске општине.

НАЧЕЛНИК ОДЕЉЕЊА ЗА

БУЏЕТ И ФИНАНСИЈЕ

Мирко Игњатовић